EXCLUSIV Dan Șucu, atac la rivale! Patronul Rapidului vrea jucători de la FCSB, CFR Cluj, Farul, Sepsi și Dinamo
Chiar dacă echipa giuleșteană nu va obține al patrulea titlu de campioană din istoria sa, patronul Dan Șucu este dispus să întărească lotul, pentru că Săpunaru&co. au șanse mari să meargă în preliminariile Conference League, reușind reîntoarcerea în cupele europene după o pauză de 11 ani. Performanța ar fi una fantastică, pentru că Rapidul nu a mai jucat în Europa din sezonul 2012-2013, când echipa a fost eliminată de Hereenven (Olanda), în turul al treilea preliminar al Europa League.
Vor jucători de la Dinamo, FCSB, CFR Cluj, Sepsi și Botoșani
Pentru a alcătui un lot competitiv, care să aibă șanse de calificare în grupele Conference League, dar și pentru a rezista pe mai multe fronturi, Șucu, Angelescu și Niculae au plănuit să aducă cel puțin cinci jucători în perioada de mercato din vara viitoare, după ce l-a antamat pe talentatul Rareș Pop (18 ani / UTA Arad / România / extremă dreapta).
Din informațiile Sport.ro, pe lista scurtă s-ar găsi Louis Munteanu (21 de ani / Farul, împrumutat de la Fiorentina / România / atacant), Risto Radunovic (31 de ani / FCSB / Muntenegru / fundaș stânga), Dennis Politic (24 de ani / Dinamo / România / extremă stânga, extremă dreapta), Darko Velkovski (28 de ani / Dinamo / Macedonia de Nord / fundaș central), Victor Dican (23 de ani / FC Botoșani / România / mijlocaș central, fundaș central), Eduard Florescu (26 de ani / FC Botoșani / România / mijlocaș ofensiv), Pavol Safranko (29 de ani / Sepsi OSK / Slovacia / atacant) și Karlo Muhar (28 de ani / CFR Cluj / Croația / mijlocaș central).
Majoritatea pot fi aduși liberi de contract
Deși acționarul majoritar al Rapidului este dispus să bage adânc mâna în buzunar, acesta ar putea fi scutit de cheltuieli foarte mari, deoarece Radunovic, Politic, Velkovski și Safranko pot fi aduși liberi de contract. Situația e ideală pentru rapidiști, care pot aduce gratis internaționali din Muntenegru, Macedonia de Nord și Slovacia.
Muhar intră în ultimul an de contract cu CFR Cluj și oficialii din Gruia pot fi îmbunați să renunțe la el, dacă jucătorul nu își prelungește angajamentul. Florescu are un sezon fantastic, dar acesta și Dican pot fi aduși "la pachet" pentru aproximativ 500.000 de euro, dacă actuala lor echipă retrogradează.
Suma cerută pentru Munteanu este de două milioane de euro, dar aceasta ar putea fi înjumătățită de Fiorentina dacă atacantul nu prinde lotul pentru Euro 2024. Pe alt front, Victor Angelescu urmărește în continuare campionatele din Balcani, pentru a depista alte talente precum Rrahmani, Burmaz și Krasniqi.
Foto - Gabriel Chirea
Urmăriți SPORT.RO și pe Google News